REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/248-21

15. jun 2021. godine

B e o g r a d

ZAPISNIK

DEVETE SEDNICE ODBORA ZA ZAŠTITU ŽIVOTNE SREDINE,

ODRŽANE 15. JUNA 2021. GODINE

Sednica je počela u 11,00 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Dragana Radinović, Marija Todorović, Marko Mladenović, Tomislav Janković, Vesna Krišanov, Marko Parezanović, Jelena Obradović, Nevenka Kostadinova, Dragan M. Marković, Akoš Ujhelji, Mina Kitanović i Jasmina Karanac, kao i zamenici članova Odbora: Stanislava Janošević i Samira Ćosović.

Sednici nisu prisustvovali članovi Odobra: Aleksandar Jugović i Aleksandra Pavlović Marković.

Sednici su prisustvovali i predstavnici NALED-a: Slobodanka Cucić, menadžer za korporativne poslove Apatinske pivare i potpredsednica Saveza za zaštitu životne sredine, Bojana Perić, direktorka Ekostar Pak i potpredsednica Saveza za zaštitu životne sredine, Slobodan Krstović, šef Jedinice za zaštitu životne sredine, Sanja Knežević Mitrović koordinatorka Jedinice za zaštitu životne sredin i Danilo Radičević, saradnik u Jedinici za zaštitu životne sredine, kap i predstavnik Zelene stolice Luka Milovanović (Beogradski fond za političku izuzetnost).

Na predlog predsednika Odbora, sa 15 glasova za, jednoglasno, usvojen je sledeći:

D n e v n i r e d :

1. **Informisanje Odbora o aktivnostima i projektima NALED-a u oblasti zaštite životne sredine;**
2. **Razno.**

Pre prelaska na rad po utvrđenom dnevnom redu, sa 15 glasova za, jednoglasno, usvojen je Zapisnik Osme sednice Odbora za zaštitu životne sredine, održane 4. juna 2021. godine.

Prva tačka dnevnog reda - **Informisanje Odbora o aktivnostima i projektima NALED-a u oblasti zaštite životne sredine**

Slobodan Krstović, šef Jedinice za životnu sredinu NALED-a, predstavio je Odboru aktivnosti NALED-a u oblasti zaštite životne sredine. Naveo je da je NALED u poslednjih petnaest godina realizovao više od 150 različitih projekata i da broji preko 300 članova. Osvrnuo se na Ekonomski kokus, kao primer dobre saradnje sa Narodnom skupštinom, koji je imao mnogo aktivnosti u periodu od 2013. do 2016. godine, a koji je vodio potpredsednik Narodne skupštine Vladimir Marinković, a čiji je cilj bio da se narodni poslanici bliže upoznaju sa svim ekonomskim temama u saradnji sa privrednim subjektima, radi rešavanja problema sa kojim su se suočavali. Iz pomenute saradnje proisteklo je preko 100 amandmana, koji su usvojeni. Istakao je veliki broj sastanaka po Srbiji, gde su narodni poslanici mogli da se direktno na terenu upoznaju sa poteškoćama, predlozima i mogućnostima za unapređenje regulative, kao i da je iz tih inicijativa proistekla izmena i dopuna Zakona o protivgradnoj zaštiti. On smatra da bi saradnja sa Odborom bila obostrano korisna, budući da NALED sprovodi više projekata i aktivnosti u oblast zaštite životne sredine. Partneri na projektima su Ministarstvo zaštite životne sredine i Agencija za zaštitu životne sredine. U okviru NALED-a je i tematska grupa za zaštitu životne sredine, koja okuplja preko 50 lokalnih samouprava i privrednih subjekata, potpredsednice su Bojana Perić iz Ekostar Pak-a i Jelena Kiš. Trenutno se u saradnji sa privredom, lokalnim samoupravama i donatorima, kao što su GIZ i UNDP, radi na projektima u vezi sa upravljanjem otpadom, pre svega posebnim tokovima otpada (upravljanje staklenim ambalažnim otpadom, kao i višemilionski regionalni projekat u okviru kog su postavljana zvona za staklo u gradovima Niš, Sombor, Kragujevac, Varvarin, a u planu je postavljanje i u Beogradu, u opštinama Stari Grad i Savski Venac). U toku je izrada studije za unapređenje postojećeg sistema upravljanja ambalažnim otpadom, kao studija upravljanja otpadom od hrane, s obzirom na to da preko 99% organskog otpada završava na komunalnim deponijama, sa ciljem da se uvede obaveza odvajanja i sortiranja hrane za sve subjekte koji proizvode više od pedeset obroka dnevno. U toku je i projekat u vezi sa otpadnim baterijama i sijalicama, koje predstavljaju posebno opasan otpad, a za koji Uredbom iz 2010. godine nisu propisane subvencije, pa zato sve baterije završe na komunalnim deponijama, što je izuzetno opasno. U planu je pilotiranje sistema skupljanjlja baterija i sijalica u prostorijama Beogradskog univerziteta i javnih institucija Kragujevca, gde će projekat obuhvatiti ceo proces, što podrazumeva prikupljanje, zbrinjavanje i tretiranje ove vrste otpada. Na tom primeru bi se pokazalo da je moguće uspostaviti dobar sistem recikliranja e-otpada, pa bi se, u saradnji sa Odborom, uputila Inicijativa Ministarstvu zaštite životne sredine za uvođenje podsticaja za ovaj tok otpada. Neke kompanije samostalno pokušavaju da reše ovaj problem, međutim veliki trošak predstavlja plaćanje operateru koji poseduje dozvoju za izvoz ove vrste otpada. Radi se i na projektu u vezi sa otpadnim vodama, u okviru koga je urađena Analiza sveobuhvatnog stanja i date su preporuke u kom pravcu bi bilo najbolje ići kada je ovaj problem u pitanju. U planu je izrada Vodiča, koji će na praktičan način pokazati na koji način bi privreda trebalo da pripremi akcione palnove za izgradnju postrojenja za preradu otpadnih voda. U tokz je i projekat „Zelene nabavke“, uz podršku Švedske agencije za međunarodni razvoj (SIDA), koji ima za cilj da se promoviše koncept cirkularne ekonomije, koji je već uspostavljen u zemljama Evropske unije. U planu je izrada Analize sa preporukama, sa ciljem da bar 10% javnih nabavki budu zelene javne nabavke. Obavestio je Odbor da će će se 22. juna, u prostorijama NALED-a, održati okrugli sto i pozvao članove Odbora da prisustvuju istom. Tema će biti problem aerozagađenja iz perspektive finansijskih instrumenata tj. koliko je svaki aerozagaljivač u Republici Srbiji opterećen fiskalnom dažbinom, budući da se istraživanjem došlo do podatka da se radi o malom broju zagađujućih parametara koji povlače plaćanje. Cilj je da se u potpunosti uspostavi sistem „Zagađivač plaća“, a privreda je pristala da se u naredne tri godine naknada zagađivačima uveća za 10%. Radi se i na reformi sistema lokalnih komunaknih taksi za motorna vozila, koja takođe predstavljaju veliki izvor zagađenja.

Bojana Perić, direktor upravljanja ambalažnim otpadom Ekostar-Pak, istakla je da je pokrenut projekat Upravljanje ambalažom i ambalažnim otpadom, u saradnji sa Britanskom konsultantskom kućom EUNOMIA, kao i da NALED radi na izradi Studije za uvođenje depozitnog sistema u Republici Srbiji, kao i Studije za unapređenje postojećeg sistema upravljanja ambalažnim otpadom, a do kraja jula meseca biće izrađene prve verzije ovih studija, koje će pomoći prilikom odlučivanja o tome, sa zajedničkim ciljem da se otpad generiše na različite lokacije, a zatim usmeri na reciklažu. Na kraju svog izlaganja, istakla je da će pomenute studije biti dostavljene Odboru, kako bi se narodni poslanici detaljnije o njima informisali, u cilju najefikasnijeg rešavanja spomenutih problema.

Slobodanka Cucić, menadžer koorporativnih poslova Apatinske pivare, istakla je da smatra veoma važnim da se čuje glas privrede i lokalnih samouprava. Navela je da se radi na projektu „Upravljanje staklenom ambalažom na Zapadnom Balkanu“, dodavši da NALED, u saradnji sa GIZ-om, operaterom ambalažnog otpada Sekopak, kao i sa Apatinskom pivarom, kao predstavnikom privrede, sprovodi ovaj projekat vredan oko 1,2 milijarde evra, od čega je Apatinska pivara uložila 150 000 evra. Projekat podrazumeva nabavku i doniranje preko hinjadu kontejnera za staklenu ambalažu u Srbiji, Bosni i Hercegovini, kao i Severnoj Makedoniji, u Nišu, Somboru, Kragujevcu i Varvarinu, a u planu su i beogradske opštine Stari Grad i Savski Venac. Radi se o tzv. zvonima za staklo prepoznatljivog izgleda. U planu je izrada Vodiča za upravljanje staklenim ambalažnim otpadom.

Zamenik predsednika Odbora, Žarko Bogatinović istakao je da je ovakav vid saradnje veoma važan, navodeći primer grada Leskovca koji je poslednjih šest godina prošao sertifikaciju u gotovo 100% obimu. Naglasio je da su u gradu Leskovacu od 2012. godine do danas otvorene mnoge fabrike koje zapošljavaju blizu 5 000 radniika. NALED se opredelio za grad Leskovac zbog dobre poslovne prakse sa gradonačelnikom Goranom Cvetanovićem, kao i zbog tri važna ekološka resursa, pre svega Regionalne sanitarne deponije, centralnog postrojenja za prečićavanje otpadnih voda, čiji se kolektor pušta u probni rad, kao i značajnih rezervi vode za piće (akumulacija Barije, sa kapacitetom za 50 godina). Zbog svega navedenog, mnogi investitori biraju grad Leskovac za otvaranje svojih fabrika.

Po završenoj diskusiji, na predlog predsednika Odbora prof. dr Ljubinka Rakonjca, sa 15 glasova za (nije glasao jedan član Odbora), usvojen je sledeći Zaključak:

Odbor za zaštitu životne sredine razmotrio je rad i aktivnosti NALED-a i utvrdio da postoji potreba saradnje na zakonodavnoj aktivnosti.

Druga tačka dnevnog reda – **Razno**

Predsednik Odbora, prof. dr Ljubinko Rakonjac obavestio je Odbor da je primio predlog član Odbora Marka Parezanovića za održavanje sednice van sedišta Narodne skupštine u gradu Čačku, s obzirom na to da se u tom gradu sprovode kapitalni projekti u oblasti sanacije deponija, prečišćavanja otpadnih voda, poboljšanja kvaliteta vazduha.

Član Odbora Marko Parezanović predložio je da se, u koordinaciji sa rukovodstvom grada Čačka, sednica održi u mesecu julu, a da će se precizan datum naknadno usaglasiti, u skladu sa održavanjem vanrednih zasedanja Narodne skupštine. Istakao je da održavanje sednica van sedšta Narodne skupštine smatra dobrim i korisnim za bližu saradnju narodnih poslanika i predstavnika lokala, sa ciljem rešavanja aktuelnih problema.

Predsednik Odbora prof. dr Ljubinko Rakonjac obavestio je članove Odbora da će se sednica van sedišta u Prijepolju biti održana posle sednice u Čačku.

U diskusiji su učestvovali: Jasmina Karanac i Slobodan Krstović.

Član Odbora, Jasmina Karanac pohvalila je saradnju Odbora sa NALED-om i podržala inicijativu za održavanje sednice van sedišta u Čačku, na predlog narodnog poslanika Marka Parezanovića.

Slobodan Krstović, šef Jedinice za životnu sredinu NALED-a, dodao je da se u okviru radnih grupa intenzivno radi na predlogu za izmenu propisa i regulativa iz oblasti koje se tiču upravljanja otpadom, cirkularne ekonomije, kao i integrisanog inspekcijskog nadzora u životnoj sredini i najavio je punu podršku NALED-a, kroz pripremu predloga u okviru radnih grupa. Na kraju svog izlaganja dodao je da je jedan od važnih ciljeva i podrška inspektorima u oblasti zaštite životne sredine ,budući da je njihov rad izuzetno važan.

Po završenoj diskusiji, na predlog predsednika Odbora, sa 16 glasova za, jednoglasno, je usvojena Odluka da se sednica van sedišta Narodne skupštine održi u gradu Čačku u julu mesecu.

Sednica je završena u 11,45 časova.

SEKRETAR PREDSEDNIK

Milica Bašić prof. dr Ljubinko Rakonjac